Odstavek:

„Svež kostanj ‚Marrone del Mugello‘ mora ob sprostitvi na trg imeti naslednje lastnosti:

— svež proizvod, ki ni bil obdelan, ali proizvod, ki je bil največ osem dni namočen v mrzli vodi brez dodatnih aditivov, ali proizvod, ki je bil steriliziran z zaporednimi namakanji v topli in nato mrzli vodi brez dodanih aditivov, v skladu s preizkušeno lokalno tehniko,

— proizvod, ki je bil izbran in razvrščen po velikosti v skladu z ministrskim odlokom z dne 10. julija 1939 o določitvi tehničnih pravil za izvoz kostanjev. Navedeni standardi se uporabljajo za trženje proizvoda v okviru držav EGS in izvoz v tretje države,

— proizvod, ki je obvezno pakiran v rdeče mrežice z vsebnostjo 1 kg, 5 kg in 10 kg ter v vreče iz jute z vsebnostjo od 25 do 30 kg. Na vsaki embalaži mora biti identifikacijska oznaka z navedbo ZGO ‚Marrone del Mugello‘. Zadevna oznaka mora poleg tega obvezno vsebovati navedbe velikosti, teže, leta proizvodnje in datuma pakiranja ter biti od zunaj prišita na embalažo tako, da jo zapre.“

se spremeni:

„Svež kostanj ‚Marrone del Mugello‘ mora ob sprostitvi na trg imeti naslednje lastnosti:

(a) velikost: ne več kot 90 plodov/kg;

(b) svež proizvod, ki ni bil obdelan, ali proizvod, ki je bil največ osem dni namočen v mrzli vodi, ali proizvod, ki je bil steriliziran z zaporednimi namakanji v topli in nato mrzli vodi, pri čemer je uporaba aditivov prepovedana;

(c) proizvod, ki je bil izbran tako, da: — so plodovi celi, zdravi, čvrsti, suhi, čisti ter normalne oblike in videza, kot je opisano v členu 3, — plodovi ne vsebujejo sledi plesni na lupini in niso poškodovani, prazni in ne klijejo. Za vsak kilogram proizvoda, reprezentativen za serijo, so dovoljenja naslednja odstopanja, izračunana na odstotek teže: 6 % plodov s spremembami mesa, ki ne prizadenejo lupine na zunaj, nastalimi zaradi plesni, insektov ali drugega; 3 % črvivih plodov, na katerih so vidne luknje, ki so jih insekti naredili v lupino; 5 % plodov z znaki nedohranjenosti ali razpokami ali drugimi napakami, zaradi katerih je spremenjen njihov videz;

(d) proizvod, ki je bil razvrščen po velikosti tako, da je število plodov na kilogram enotno;

(e) brez poseganja v zahteve iz točk (b), (c) in (d) so lahko sveži plodovi z velikostjo več kot 90 plodov/kg označeni z ZGO ‚Marrone del Mugello‘, zato da se uporabljajo izključno kot sestavina v sestavljenih, pripravljenih ali predelanih proizvodih;

(f) embalaža ima lahko različno vsebnost, in če se uporabijo mrežice, morajo biti rdeče. Na vsaki embalaži mora biti identifikacijska oznaka z navedbo ‚Marrone del Mugello‘ ZGO, ki ustreza logotipu iz člena 10, ki je nameščena tako, da je ni mogoče znova uporabiti.“

Stavek „srednje do zelo debeli plodovi (ne več kot 80 plodov/kg), pri čemer je dovoljeno dodatno 10-odstotno odstopanje v primeru slabe letine“ v členu 3 je bil spremenjen v „ne več kot 90 plodov/kg“ in vstavljen v člen 6 specifikacije. Ta sprememba je potrebna, saj je bilo zaradi prejšnje formulacije obvezno vsako leto oceniti, ali je letina slaba ali ne, in če je bila letina slaba, je bilo zaradi največje dovoljene velikosti 80 plodov/kg oteženo razvrščanje po velikosti s sitom.

Splošna navedba „v skladu s preizkušeno lokalno tehniko“ je bila črtana, ker je ta tehnika opisana v tem odstavku. Da bi se izognili ponavljanju izraza „brez dodatnih aditivov“, je bila vstavljena naslednja zahteva: „pri čemer je uporaba aditivov prepovedana“.

Sprememba predvideva, da se dodajo točke (c), (d) in (e). V točkah (c) in (d) so podrobno povzete značilnosti sortiranja, razvrščanja po velikosti in enotnosti kostanjev, ki so določene v ministrskem odloku z dne 10. julija 1939 in so zavezujoče. S tem dodatkom se je mogoče izogniti sklicevanju na predpise, kakršno je navedeno v zdaj veljavni specifikaciji proizvoda. V točki (e) je specifikacija proizvoda dopolnjena z možnostjo, da se kot kostanji z ZGO „Marrone del Mugello“ uporabljajo tudi kostanji z velikostjo nad 90 plodov/kg izključno kot sestavina v sestavljenih, pripravljenih ali predelanih proizvodih. Možnost predelave proizvoda z ZGO, ki je manjši od proizvoda, namenjenega potrošnikom, subjektom omogoča, da povečajo količino proizvodov z označbo, dobljenih ob upoštevanju praks gojenja, ki se uporabljajo na območju.

Nazadnje, zahteve glede vsebnosti in vrste embalaže so bile črtane, ker niso vedno prilagojene razvoju potreb trga. Navesti je treba še, da smo od zdaj veljavnih pravil ohranili le navedbo rdeče barve, če se uporabljajo mrežice, ker se za to barvo šteje, da je najbolj ustrezna glede na barvo kostanjev, in ker je njena raba ustaljena.

Nadalje smo dodali sklicevanje na člen, v katerem so navedeni razpoznavni elementi logotipa kostanja „Marrone del Mugello“, in črtali stavek „Zadevna oznaka mora poleg tega obvezno vsebovati navedbe velikosti, teže, leta proizvodnje in datuma pakiranja ter biti od zunaj prišita na embalažo tako, da jo zapre“, ker je navedba informacij na etiketi opredeljena v splošnih predpisih.